Á ḿbū mə̄wóm mə́bɛ̄ ai tánā yā məkaban máán, á mə̄tádí mə̄ ḿbú, ngɔn e tɔá mə̄lú áwômo, mim̀bú áwômo ai mínyi á mvús yə nâ tísɔn ě nɔŋɔban ya, amǒs tē óbēn, ńdɔ̄ wɔ́ Ńtondôbə ó ngábədəbə ma á yób, ńdɔ a ngákə ai ma wé: ²ai ǹyénán biyə̌ŋ bí mam bí Zambá, ńdɔ a ngákə ai ma á ńnam Ísraɛ̂l, a kə́ ma sui éyə̄gǎn mod ǹkǒl á yōb, é vóm ó yénege hə anə́ tísɔn e nə́ ńlóŋán, m̀fág yā ńtóban amǒs. 3Ńdɔ a ngákə ai ma wé, mə ńtála mod a yénege hə anə́ ékie, a ngábə́ bələ́ ńkɔ̌l ńdɔ́mbɔ́ ai ebɛ̌ məvəg á mɔ́, a tə́lə̄ á ḿbɛ̄ óngóla. 4Ńdɔ é mod nyɔ́ á ngādzó ai ma nâ: “Ǎ mɔ̂n mod, tóán bəbə, yáígi məlɔ́ ó tóán vógolo, ó bɔ ókālá ai é mam mə́sə mǎyi wa lə́de, amú ású yə̄ nâ bə́ lə́de wa mam mə́tē, ńdɔ o nə́ ńsɔ̄án vā. Bɔ̌ naa ndá Īsraɛ̂l é yəm é mam mə́sə wǎyi yén. 5Mə ńtála tə́mpɛl á tɔá ńkɔ́dán mīḿfág mísə ai m̀fim, éfǎs yā ńsəŋ. Mod te a ngábə́ bələ́ ebɛ̌ məvəg, é tɔ̄á mɔŋɔlɔ mə́ mɔ́ mə́saman ású ńgúmā dzɔŋɔlɔ wɔ́ dá ai dwé dá. Ńdɔ a ngávəg afǐb yā ndá: á kwí ńgúmā ébɛ, ǹtíé fə: ebɛ dzyá. 6Ńdɔ a ngásúbu ḿfág yǎ ḿbɛ̄ óngólā yā wábəbə á ńtólē dzób, a bɛ́də́ á zitə́b, a mǎn vəg á bítáŋǎn yā ḿbɛ̄ óngóla: bí kwíí ńgūmā ébɛ édɔ̄g. 7Á bitun, ebɛ dzyá áyǎb, ebɛ dzyá á ndam; afólá yā zə̄zǎŋ bitun mɔŋɔlɔ mə́ mɔ́ mə́tán; 8m̀bɛ́ sí yā m̀bɛ́ ǹnén wākə̄ étēde, ebɛ dzyá. 9Ńdɔ a ngávəg m̀bɛ́ sí, mɔŋɔlɔ mə́ mɔ́ mwom; məndíé yā étēde mɔŋɔlɔ mə́ mɔ́ mə́bɛ̄. 10M̀bɛ́ sí yā mod m̀bɛ́ a kə́lə́ á ndá étēde, bitǔn yā məfəfə́l bí ngábə́ bílɛ́ ḿfāg ósə̄ yā ḿbɛ̄ óngóla yǎ ńtólē dzób; bísə̄ bí ngábə́ ábīm dá, məndíé yā mīḿfág mísə mə́ ngábə́ ábīm dá. 11Ńdɔ a ngávə́ ndam yǎ mə́nyīī mə́ mod m̀bɛ́, mɔŋɔlɔ mə́ mɔ́ áwôm; ndam m̀bɛ́ mɔŋɔlɔ mə́ mɔ́ mə́lɛ́. 12Áfólā yā á ngábə́ ósū bitun, ǹtíé dzɔŋɔlɔ wɔ́ dá ḿfág yā ábúg dí ai ábúg ávɔ̄g; etun ésə̄ é ngábə́ bələ́ mɔŋɔlɔ mə́saman, akug dá.